b"\n_START_ARTICLE_\nValentinovo\n_START_SECTION_\nValentin\n_START_PARAGRAPH_\nDo danes so bili razgla\xc5\xa1eni trije sveti Valentini. 14. februarja goduje vplivni gnosti\xc4\x8dni u\xc4\x8ditelj Valentinius, ki je leta 143 kandidiral za rimskega \xc5\xa1kofa. V svojih naukih je kr\xc5\xa1\xc4\x8dansko ljubezen primerjal z zakonsko posteljo, kar je bilo v mo\xc4\x8dnem nasprotju z asketsko kr\xc5\xa1\xc4\x8dansko mislijo, ki je takrat prevladovala. Stephan A. Hoeller o Valentiniusu pravi naslednje:\xc2\xa0\xc2\xbbPoleg krsta, maziljenja, evharistije, ma\xc5\xa1ni\xc5\xa1kega posve\xc4\x8denja in obredov umiranja valentinijska gnoza omenja \xc5\xa1e dva velika in sveta zakramenta, imenovana 'odre\xc5\xa1enje' (apolytrosis) in 'poro\xc4\x8dna soba'.\xc2\xab\xc2\xa0.\n_START_SECTION_\nValentinovo v zahodnem svetu\n_START_PARAGRAPH_\nV zahodnem svetu se poleg vo\xc5\xa1\xc4\x8dilnic podarja tudi vrsta drugih daril. Obi\xc4\x8dajno mo\xc5\xa1ki obdarujejo \xc5\xbeenske. Darila navadno vklju\xc4\x8dujejo vrtnice in \xc4\x8dokolado. Podarja se tudi nakit._NEWLINE_V marsikateri osnovni \xc5\xa1oli se od u\xc4\x8dencev zahteva, da za valentinovo podarijo vo\xc5\xa1\xc4\x8dilnico ali darilce vsakomur v razredu. Pri tem pogosto zapi\xc5\xa1ejo, kaj cenijo drug pri drugem. \xc4\x8ceprav se ta navada v\xc4\x8dasih kritizira kot nepotrebna ali neprimerna, ponekod obstaja \xc5\xbee desetletja._NEWLINE_Samski ljudje praznik pogosto sarkasti\xc4\x8dno imenujejo\xc2\xa0\xc2\xbbDan zavedanja samskosti\xc2\xab.\n_START_SECTION_\nValentinovo na Slovenskem\n_START_PARAGRAPH_\nGod svetega Valentina se pri nas \xc5\xbee dolgo praznuje, vendar je imel druga\xc4\x8den pomen. Poznan je pregovor, da Valentin - prvi spomladin (pomladni svetnik) - prinese klju\xc4\x8d do korenin, zato se po starem kme\xc4\x8dkem koledarju na ta dan za\xc4\x8dne prvo delo v vinogradih in na vrtovih. Poleg tega naj bi se takrat snubili ali \xc5\xbeenili tudi pti\xc4\x8dki (ti se \xc5\xbeenijo tudi na Gregorjevo in Vincencijevo). V Beli krajini pravijo, da se z valentinovim za\xc4\x8dne prvi spomladanski dan._NEWLINE_V severovzhodni Sloveniji gospodinje na valentinovo po drevju in grmih nastavijo otrokom Valentinove poti\xc4\x8dke._NEWLINE_Med Slovenci naj bi bilo valentinovo najbolj priljubljeno na Primorskem. V \xc5\xa0tmavru pri Gorici se s prvo nedeljo po Valentinu za\xc4\x8dne sezona va\xc5\xa1kih praznikov na Gori\xc5\xa1kem. Na ta dan praznujejo tudi praznik \xc5\xa1trukljev._NEWLINE_Kot dan zaljubljencev se valentinovo praznuje \xc5\xa1ele v sodobnem \xc4\x8dasu. Tako pojmovanje praznika je pri\xc5\xa1lo k nam z Nizozemskega.\n_START_SECTION_\nValentinovo v drugih kulturah\n_START_PARAGRAPH_\nNa Japonskem, v Koreji in podobno tudi v Avstraliji se je zaradi obse\xc5\xbenih marketin\xc5\xa1kih prizadevanj valentinovo razvilo kot dan, ko \xc5\xbeenske in redkeje tudi mo\xc5\xa1ki ljudem, ki jih imajo radi, podarjajo sla\xc5\xa1\xc4\x8dice in cvetje. Vendar pa je za mnoge \xc5\xbeenske, zlasti pisarni\xc5\xa1ke delavke, dejanje postalo obveznost in se od njih pri\xc4\x8dakuje, da (v\xc4\x8dasih s precej\xc5\xa1njimi stro\xc5\xa1ki) podarijo \xc4\x8dokolado vsem mo\xc5\xa1kim sodelavcem. Na Japonskem tako \xc4\x8dokolado imenujejo giri-choco (\xe7\xbe\xa9\xe7\x90\x86\xe3\x83\x81\xe3\x83\xa7&#12467) - sestavljeno iz besed giri (obveznost, dol\xc5\xbenost) in choco, skraj\xc5\xa1ana oblika besede chokor\xc4\x93to (\xe3\x83\x81\xe3\x83\xa7\xe3\x82\xb3\xe3\x83\xac\xe3\x83\xbc\xe3\x83\x88), kar pomeni \xc4\x8dokolada. Tej nasprotna je honmei-choco, ki jo podarijo svojim dragim. \xc4\x8cokolado, ki si jo izmenjujejo prijateljice, imenujejo tomo-choco._NEWLINE_Zaradi nadaljnjih marketin\xc5\xa1kih prizadevanj se je razvil tudi dan, ko naj bi mo\xc5\xa1ki tistim, ki so jih na valentinovo obdarovali, uslugo vrnili. V resnici ti pogosto obdarujejo le svoje izbranke. Ta dan se praznuje 14. marca in se imenuje Beli dan. Prvotno je namre\xc4\x8d veljalo, da se podarja belo \xc4\x8dokolado ali mehke penaste bonbone marshmallows. Vendar pa se v zadnjem \xc4\x8dasu podarja tudi perilo._NEWLINE_V Koreji se 14. aprila praznuje tudi \xc4\x8crni dan, ko mo\xc5\xa1ki, ki za valentinovo niso dobili ni\xc4\x8desar, skupaj jedo rezance po kitajsko v \xc4\x8drni omaki, imenovane Jajangmyun._NEWLINE_Valentinovo praznujejo tudi v perzijski kulturi (Iran), \xc4\x8deprav trda islamska vlada to kot del zahoda zavra\xc4\x8da in omejuje."